Pierre Bataillon nunha vidreira da igrexa de San Miguel en Lapaha (Tonga)
**Pierre Bataillon**, máis coñecido como **ʻEnosi** en Tonga, nado en Saint-Cyr-les-Vignes o 6 de xaneiro de 1810 e finado en Wallis o 10 de abril de 1877, foi un misioneiro e bispo católico francés, o primeiro bispo católico da Polinesia como vigairo apostólico da Oceanía central.

Traxectoria
-----------

Ordenouse sacerdote o 19 de decembro de 1835 e entrou na Sociedade de María en 1836 e xa nese ano na compañía de Pierre Chanel e mais de Jean-Baptiste François Pompallier marchou cara ao Pacífico para principiar o seu labor misioneiro nun navío que partiu de Le Havre en decembro e que, vía primeiro Valparaíso e logo Tahití e Tonga, chegou a Wallis o 1 de novembro de 1837 onde se instalou Bataillon, con outro misioneiro, coa encarga de levar o cristianismo á poboación local mentres a Chanel correspondeulle Futuna como a súa misión.
Pierre Bataillon foi quen de converter os principais xefes da illa e para 1840 toda Wallis era católica. Pola contra, en Futuna, Chanel provocou a ira de habitantes locais que lle deron morte e deveu así o primeiro mártir católico de Oceanía. Mentres en Wallis, Pierre Bataillon logrou co apoio dos reis tradicionais exercer un poder teocrático que se reforzou coa súa consagración como bispo titular de Eno e titular da vasta vigairía apostólica de Oceanía central polo seu bispo coadxuntor Guillaume Douarre, que xa fora consagrado en Roma. Bataille enviou misioneiros ás Fidxi, Tonga e Samoa e mesmo logrou a conversión ao catolicismo do pequeno atol de Rotuma.

O 8 de decembro de 1847 nun terreo en Lano doado polos xefes de Wallis estableceu unha especie de seminario para formar catequistas e sacerdotes, aínda que con escasos froitos nestes primeiros anos, logo estableceu outro establecemento semellante en Futuna e vogou de illa en illa. En xuño de 1851 visitou Futuna e en agosto e setembro estivo nas Fidxi, Tonga e Rotuma para aportar a Samoa o 29 de novembro e alí decidiu aveciñarse en Apia e principiou a construción dunha igrexa en pedra que quedou concluída en 1857; durante eses anos viaxou con asiduidade a Sydney na procura de material.

En xaneiro de 1852 tras un ciclón devastar as Tokelau enviou o navío *Kate* para acorrer á súa poboación co transporte de dezaseis mil cocos e provisións de auga. Os seus habitantes, ata entón hostís aos brancos, convertéronse progresivamente e 490 decidiron embarcar para Wallis.

En 1857 foi a Europa para procurar novas normas para a misión e logrou o envío de novos misioneiros. En 1863 consagrouse a Louis André Elloy, misioneiro en Samoa dende 1856, como bispo de Tipasa e coadxuntor de Bataillon pero non se levaban entre eles e entraron nun conflito que durou nove anos ata 1872, que implicou o establecemento de Bataille en Wallis en agosto de 1871 e lastrou o desenvolvemento da actividade misioneira na rexión. Non obstante, en 1874 Bataille reconstruíu o antigo edificio de Lano e estableceu o primeiro seminario católico homologable de Oceanía en Wallis do que ían saír os primeiros sacerdotes en 1886, tres de Wallis e un de Futuna, anos despois da morte de Bataille.

Notas
-----

1. ↑  Perbal, Albert (1936). "Pour comprendre la question du clergé indigène". *Revue d'histoire des missions* **13** (2): 180.
2. ↑  Garrett, John (1982). *To Live Among the Stars: Christian Origins in Oceania*. Institute of Pacific Studies. p. 97.
3. ↑  Lamport, Mark A. ed. (2018). "New Caledonia (with Wallis and Futuna)". *Encyclopedia of Christianity in the Global South, Volume 2*. Rowman & Littlefield. p. 581.
4. ↑  Huetz de Lemps, Christian (2012). "La présence de la France et des Français dans les îles du Pacifique au temps des colonies (1840–1960)". En Bonnichon, Philippe e Gény, Pierre. *Présences françaises outre-mer (XVIe-XXIe siècles)*. Karthala. p. 735.
5. ↑  Wiltgen, Ralph M. (2010). *The Founding of the Roman Catholic Church in Oceania, 1825 to 1850*. Pickwick. p. 241.
6. 1 2  Broadbent, John (1996). "Early Catholic Attempts at Forming a Priesthood in the Pacific". En Munro, Doug e Thornley, Andrew. *The Covenant Makers: Islander Missionaries in the Pacific*. Institute of Pacific Studies. pp. 115–124.
7. ↑  Wiltgen, Ralph M. (2008). *The Founding of the Roman Catholic Church in Melanesia and Micronesia, 1850-1875*. Pickwick. pp. 429–458.
8. ↑  Bell, J. E. (1967). "Bataillon, Pierre Marie". En McDonald, William. *New Catholic Encyclopedia*.

|  |  |
| --- | --- |
| Control de autoridades | 
* Wd: Q23833013
* WorldCat
* VIAF: 223694
* BNF: 14352832k
* Catholic-Hierarchy: batap
* FAST: 1947356
* GND: 1268376264
* ISNI: 0000 0000 6308 3270
* LCCN: no2015129170
* NLA: 35861272
* NTA: 215727398
* SUDOC: 16527784X

 |